Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd 30 Medi, 2016.

**Presennol:**

Y Gwir Anrhydeddus Arglwydd Dafydd Elis-Thomas AC (Cadeirydd), Mrs Steph Barbaresi, Yr Athro Andrew Edwards, Yr Athro John Hughes, Yr Athro Jerry Hunter, Mr. Ifan James, Mrs Alison Lea-Wilson, Dr. Lorrie Murphy, Yr Athro Richard Parry-Jones, Ms. Ellen Parry Williams, Mr. Marc Proudlove Jones, Dr Alwyn Roberts, Yr Athro Jo Rycroft Malone, Mr Conor Savage, Yr Athro David Shepherd, Yr Athro Paul Spencer, Yr Athro Oliver Turnbull, Yr Athro Graham Upton, Mr. David Williams, Ysgrifennydd y Brifysgol, Cyfarwyddwr Ystadau, Cyfarwyddwr Cyllid a Chyfarwyddwr Adnoddau Dynol.

**Ymddiheuriadau:**

Dr. Griff Jones, Dr. Karen Jones, Sir Paul Lambert, Yr Athro Carol Tully and Dr. Olwen Williams.

**CROESO**

Fe wnaeth y Cadeirydd groesawu Mr Marc Proudlove Jones, Yr Athro Graham Upton a Chyfarwyddwr newydd Adnoddau Dynol i'w cyfarfod cyntaf o'r Cyngor.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Mr J.O. Roberts, Cymrawd er Anrhydedd

Mr Guto Pugh, myfyriwr yn yr Ysgol Cerddoriaeth

Mr Tom Lloyd, myfyriwr yn Ysgol yr Amgylchedd, Adnoddau Naturiol a Daearyddiaeth

Mrs Dihanna Camilleri, aelod staff yn y Llyfrgell

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

Steven Price, Llenyddiaeth Saesneg

Chris Collins, Cerdd

Simon Creer, Gwyddorau Biolegol

**Ar dderbyn swydd Darllenydd:**

Ian McCarthy, Gwyddorau Eigion

Fay Short, Seicoleg

**Ar dderbyn Cadair er Anrhydedd:**

William Lee

**Tynnwyd sylw at lwyddiannau eraill hefyd:**

Mae Nancy Edwards, Athro Archaeoleg yr Oesoedd Canol yn Ysgol Hanes, Hanes Cymru ac Archaeoleg Prifysgol Bangor wedi cael ei gwneud yn Gymrawd o'r Academi Brydeinig, i gydnabod ei chyfraniad eithriadol i ymchwil mewn archaeoleg.

[Mae myfyrwyr Prifysgol Bangor wedi rhoi sgôr o 90% i'r Brifysgol am foddhad drwodd a thro, sy'n gosod Bangor ymysg y 15 prifysgol uchaf anarbenigol yn y DU yn yr Arolwg Cenedlaethol Myfyrwyr annibynnol.](http://www.hefce.ac.uk/lt/nss/results/2016/)

Prifysgol Bangor yw'r sefydliad cyntaf yng Nghymru (ac yn wir yn y Deyrnas Unedig) i gyflawni Lefel 5 fersiwn newydd 2016 o Safon y Ddraig Werdd i Reolaeth Amgylcheddol.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 8 Gorffennaf 2016.
2. Gan gyfeirio at:

[1] **Refferendwm yr UE** (tud.3) - mae’r brifysgol wedi ychwanegu gadael yr Undeb Ewropeaidd i'r Gofrestr Risg ac mae'n rheoli'r risgiau cysylltiedig.

[2] **Pontio** (tud.5) - mae adeilad Pontio yn dal heb ei gwblhau'n llwyr ac mae Galliford Try wedi dechrau proses ddyfarnu. ***Cytunwyd*** i ohirio'r adolygiad o'r project dan arweiniad y Cyngor nes bydd ymgyfreithio posibl wedi'i gwblhau.

[3] **Pwyllgor Enwebiadau a Llywodraethu** (tud. 8) - yn dilyn cyfweliadau pellach ac argymhelliad gan y panel, ***cytunodd*** y Cyngor i'r canlynol gael eu penodi'n aelodau cyfetholedig o'r Cyngor o fis Tachwedd 2016 am gyfnod dechreuol o 4 blynedd:

 Julie Perkins

 Dr Tomos Dafydd

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **Adolygiad Diamond**; cyhoeddwyd yr adroddiad terfynol ar 27 Medi 2016. Roedd y cynigion yn cynnwys cael gwared ar y grant ffioedd hyfforddi er mwyn rhoi mwy o gefnogaeth i fyfyrwyr, yn cynnwys grant flynyddol o £1000 a fyddai'n cael ei rhoi heb unrhyw brawf moddion i bob myfyriwr, a grant gynnal bellach yn gysylltiedig ag incwm i ddarparu ar gyfer costau byw llawn myfyrwyr o'r cartrefi incwm isaf. Argymhellir cynyddu cefnogaeth i fyfyrwyr rhan-amser a myfyrwyr ôl-radd er mwyn sicrhau bod y gefnogaeth iddynt yn debycach i'r gefnogaeth a gaiff israddedigion llawn-amser. Mae'r adroddiad hefyd yn argymell cefnogaeth gan HEFCW i bynciau cost uchel a chynnal cyllid QR ar lefelau presennol.

Mynegodd y Cyngor bryder ynghylch sut y caiff y cynigion eu cyllido ac ynghylch gallu'r Cwmni Benthyciadau Myfyrwyr i gefnogi'r pecyn a argymhellir. Nodwyd na fydd unrhyw fudd sylweddol i sefydliadau Addysg Uwch yn y tymor byr a ***phenderfynodd*** y Cyngor bwyso am newidiadau a fydd yn cynyddu cyllid i brifysgolion yng Nghymru, megis codi'r cap ar gynyddu ffioedd yng Nghymru.

[2] **Hyfforddiant Cychwynnol Athrawon**; cafwyd ymweliad dilynol gan Estyn ac mae adborth llafar a roddwyd yn dangos y gwnaed cynnydd boddhaol neu gryf ar bob un o'r saith argymhelliad, ac y bydd y mater o beidio â chydymffurfio yn cael ei dynnu'n ôl. Disgwylir i Estyn ddychwelyd ar gyfer ymweliad terfynol ymhen blwyddyn arall.

**ADRODDIAD Y PWYLLGOR GWEITHREDU**

1. Ystyriwyd yr adroddiad o gyfarfodydd y Pwyllgor Gweithredu a gynhaliwyd rhwng Gorffennaf 2016 a Medi 2016 (ynghlwm fel Atodiad I i gopi swyddogol y cofnodion).
2. Yn dilyn argymhelliad gan y Pwyllgor Gweithredu, ***cytunwyd*** i newid enw'r Ysgol Hanes, Hanes Cymru ac Archaeoleg i'r Ysgol Hanes ac Archaeoleg.
3. Nododd y Cyngor Lythyr Adolygu Risg Sefydliadol HEFCW. Mae’r Brifysgol wedi cael ei hasesu fel risg isel yn 2015/16 am yr ail flwyddyn.

**SICRHAU CYNALIADWYEDD ARIANNOL**

1. Cyflwynodd Dirprwy'r Is-ganghellor bapur yn amlinellu camau cyntaf y brifysgol tuag at ddull mwy strategol a blaengar o ymdrin â'i chyllid a fydd yn rhoi sylw i faterion hysbys a rhoi arbedion ariannol cynaliadwy tymor hir.
2. Nododd y Cyngor:

[1] Sefydlu Bwrdd Cynaliadwyedd Ariannol a nifer o ffrydiau gwaith i oruchwylio'r cynllun. Mae'r Bwrdd wedi cyfarfod ar nifer o achlysuron ac mae pob ffrwd waith wedi cyfarfod o leiaf unwaith.

[2] Mae Deloitte wedi dechrau eu gwaith ac maent yn gwneud cynnydd o ran adolygu'r rhagdybiaethau allweddol sy'n arwain y cynllun busnes a chaiff gwaith yn y dyfodol ei oleuo gan y gwaith hwn.

[3] Gostyngir yr holl gyllidebau 10%, ond bydd ymrwymiadau eisoes wedi'u gwneud gyda rhai costau ac mae'n bosibl na fydd modd gwneud arbedion yn syth o fewn y flwyddyn bresennol. Mae angen ystyried yn ofalus hefyd i sicrhau na pheryglir cynhyrchu incwm posibl.

[4] Mae gwaith pellach yn cael ei wneud i nodi lefel arbedion y gellir eu cyflawni gan bob cam gweithredu a ffrwd waith, ynghyd â chynllun gweithredu manylach gydag amserlenni cyflawni ac effaith ar berfformiad a chynnyrch. Dosberthir y rhain i aelodau'r Cyngor unwaith y byddant ar gael.

[5] Yr angen am fwy o uchelgais i fynd y tu hwnt i gynaliadwyedd a chynhyrchu gwargedau a fydd yn galluogi'r brifysgol i feddwl yn eofn a pharhau'n gystadleuol a'i galluogi i fuddsoddi mewn cyfleusterau.

[6] Cysylltir â'r holl staff ar draws y brifysgol i bennu cyfleoedd pellach i gynhyrchu incwm ac arbed costau.

1. Wedi trafodaeth lawn, croesawodd y Cyngor y papur a'r dull gweithredu a wnaed gan y tîm dros yr haf a ***phenderfynwyd*** cefnogi'r camau a gymerir tuag at gyflawni cynaliadwyedd ariannol hir dymor.

**STRATEGAETH YSTADAU: CYFLWYNO'R ADRODDIAD INTERIM**

1. Cyflwynodd Dirprwy'r Is-ganghellor adroddiad ar yr ystyriaethau cyfredol yn ymwneud â'r Strategaeth Ystadau, gan adeiladu ar drafodaethau cynharach yn y Cyngor a thynnu holl themâu'r gwaith at ei gilydd.
2. Nododd y Cyngor:

[1] Y senario 'newid mawr', a oedd yn cynnwys: gostyngiad o 5000m2 mewn lle drwodd a thro; datblygu'r Ardal Gwyddoniaeth a Thechnoleg fel yr amlinellwyd o'r blaen; gadael Safle'r Normal ac adleoli Gwyddorau Chwaraeon, Gwyddorau Gofal Iechyd ac Addysg; trosglwyddiad stoc o weddill ystâd breswyl y brifysgol; a thrwsio Prif Adeilad y Celfyddydau fel ei fod yn gallu gwrthsefyll gwynt a glaw.

[2] Y cyswllt cryf rhwng yr opsiwn newid mawr a Chynllun Strategol y brifysgol a rhoi nifer o fanteision an-ariannol.

[3] Y rhagdybiaethau sylfaenol a'r darganfyddiadau o'r gwerthusiad economaidd o'r opsiwn newid mawr o'i gymharu â'r opsiwn gwneud cyn lleied â phosibl, sy'n dangos gweddill positif a Gwerth Presennol Net dros 30 mlynedd.

1. Ar ôl trafodaeth lawn, ***penderfynwyd***:

[1] Cymeradwyo'r cyfeiriad a gymerir i ddatblygu strategaeth ystadau newydd i'r brifysgol (yr opsiwn newid mawr).

[2] Dylid datblygu cynllun cyllido cychwynnol erbyn cyfarfod nesaf y Cyngor fis Tachwedd, gan alluogi defnyddio cyfran olaf y cyllid o'r EIB.

[3] Gwneud ymchwiliad pellach ynghylch unrhyw gyfamodau ar ddefnyddio'r ystâd, yn arbennig elfennau i gael gwared arnynt, megis Safle'r Normal.

[4] Rhoi ystyriaeth bellach i botensial nawdd masnachol.

[5] Rhoi cymeradwyaeth i fwrw ymlaen â phroject yr Ardal Gwyddoniaeth a Thechnoleg o Gynllun Busnes Amlinellol i Gynllun Busnes Llawn, a bod £100k yn cael ei ryddhau i'r diben hwn ymlaen llaw cyn rhoi cymeradwyaeth bellach.

**GWYBODAETH DDIWEDDARAF AR RECRIWTIO MYFYRWYR**

1. Rhoddwyd papur gerbron yn rhoi'r ffigurau recriwtio diweddaraf, yn cynnwys amcangyfrif o'r myfyrwyr y disgwylir iddynt gofrestru.
2. Nododd y Cyngor:

[1] Mae'n debygol y bydd diffyg drwodd a thro mewn incwm ffioedd dysgu o hyd at £750k, o'i gymharu â'r rhagolygon ariannol, sy'n llai nag 1% o incwm ffioedd.

[2] Cafodd gostyngiad bychan o 90 mewn recriwtio myfyrwyr israddedig Cartref/UE ei unioni bron gan gynnydd mewn dal gafael ar israddedigion. Disgwylir i recriwtio ôl-raddedigion Cartref/UE fod tua 80 myfyriwr yn uwch na'r targed.

[3] Mae myfyrwyr tramor yn dal i gyrraedd ond mae cyfyngiadau ar fisas wedi parhau i gael effaith ar recriwtio tramor, ac mae recriwtio ôl-raddedigion hyfforddedig 90 yn brin o'r targed.

**YNNI NIWCLEAR**

1. Cyflwynodd y Dirprwy Is-ganghellor (Ymchwil ac Effaith) bapur yn amlinellu ymwneud y brifysgol â meithrin gallu o'r safon uchaf un i wneud gwaith ymchwil a datblygu i'r Sector Ynni Niwclear yng Ngogledd Cymru. Mae'r projectau'n cynnwys cyfleuster profi ar safle Parc Gwyddoniaeth Menai, fforwm a rhwydwaith ymchwil, sefydlu gallu academaidd drwy raglen Sêr Cymru, a sgiliau ar lefel uwch ar gyfer y gadwyn gyflenwi niwclear. Mae'r cynnig yn ymwneud â chydweithio gyda Hitachi GE ac Imperial College Llundain i ymchwilio i'r dechnoleg yn ymwneud ag Uwch Adweithyddion Dŵr Berwedig, technoleg nas defnyddiwyd hyd yma yn Ewrop.
2. Rhoddodd y Cyngor ei gefnogaeth gref i'r project a noddodd y canlynol:

[1] Bydd y projectau'n creu amgylchedd hynod ddeniadol i fusnesau rhyngwladol ac yn gatalydd i ddenu academyddion o'r safon uchaf i'r rhanbarth, gan roi hwb sylweddol i STEM ym Mhrifysgol Bangor.

[2] Cyflwynir cais i Sêr Cymru am oddeutu £10m i gefnogi dwy 'seren' mewn modelu data rhagfynegol a deunyddiau ceramig, staff cefnogi cysylltiedig, cyfarpar a chyfleusterau. Mae posibilrwydd y ceir buddsoddiad pellach yn y rhanbarth gan Lywodraethau San Steffan a Chymru.

[3] Bydd yna fanteision sylweddol i'r rhanbarth, ond bydd angen ymdrin yn ofalus â chyfathrebu yn ymwneud â'r project.

[4] Datblygir cynllun busnes i ddangos cynaliadwyedd y project y tu hwnt i'r cyfnod cyllido cychwynnol.

**DATGANIAD AR GAETHWASIAETH A MASNACHU POBL**

Cyflwynodd Ysgrifennydd y Brifysgol ddatganiad y brifysgol ar gaethwasiaeth a masnachu pobl. ***Cymeradwyodd*** y Cyngor y datganiad, yn amodol ar newid bychan, a chaiff ei atodi wrth Gyfrifon y Brifysgol am 2015/16.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 14 Medi 2016 (ynghlwm fel Atodiad II i gopi swyddogol y cofnodion hyn).
2. Gan gyfeirio’n arbennig at y canlynol: **Cofnod 618 (Gwybodaeth ddiweddaraf am Ragolygon 5 mlynedd HEFCW);** cytunodd y Cyngor i set briodol o Ddangosyddion Perfformiad Allweddol (KPIs) ariannol gael eu datblygu, o ystyried y darlun dryslyd ac anwadal a gyflwynir dan y safonau cyfrifo newydd (FRS102).
3. Hysbysodd y Cyfarwyddwr Gwasanaethau Eiddo a Champws y Cyngor bod y cynnig gwreiddiol am y cyn Ganondy ym Mangor wedi cael ei dynnu'n ôl. Derbyniwyd cynnig newydd is a ***chytunwyd***, yn unol ag adran 119(1) (c) Deddf Elusennau 2011, bod yr aelodau'n fodlon mai'r telerau a argymhellir ar gyfer cael gwared â'r eiddo yw'r rhai gorau y gall y brifysgol yn rhesymol eu cael ac y gellir bwrw ymlaen â'r gwerthiant, yn amodol ar gwblhau'r contract.

D. Hysbyswyd y Cyngor bod y brifysgol, yn dilyn marchnata Pen Parc, wedi derbyn pum cynnig am yr eiddo a oedd yn uwch na'r prisiad a gafwyd amdano.

[1] Nodwyd bod angen i'r Brifysgol gydymffurfio â Deddf Elusennau 2011 mewn perthynas â chael gwared ar dir.

[2] Cafwyd adroddiad syrfëwr yn unol ag adran 119(1)(a) Deddf Elusennau 2011 a'r Rheoliadau Elusennau (Adroddiad Syrfëwr Cymwysedig) 1992.

[3] ***Cytunwyd*** bod yr aelodau, yn unol ag adran 119 (1) (c) Deddf Elusennau 2011, yn fodlon mai'r telerau a argymhellir ar gyfer cael gwared â'r eiddo yw'r rhai gorau y gall y brifysgol yn rhesymol eu cael ac y gellir bwrw ymlaen â'r gwerthiant, yn amodol ar gwblhau'r contract ac yn amodol ar gadarnhau nad oes unrhyw bersonau cysylltiedig yn ymwneud â'r gwerthiant (yn unol ag adran 118 Deddf Elusennau 2011).

**PWYLLGOR ARCHWILIO A RISG**

1. Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd ar 14 Medi, 2016 (ynghlwm fel Atodiad III i gopi swyddogol y Cofnodion).
2. Gan gyfeirio’n arbennig at y canlynol: **Cofnod 401 (Adroddiad Blynyddol Cwynion);** croesawodd y Cyngor y gostyngiad yn nifer cwynion ffurfiol i 36 yn 2015/16, bron i hanner y nifer a dderbyniwyd yn ystod y flwyddyn flaenorol, ac yn llawer is na meincnodau'r sector.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 18 Gorffennaf 2016 (ynghlwm fel Atodiad IV i gopi swyddogol y cofnodion).
2. Cyfeiriwyd yn benodol at y canlynol:

[1] **Cofnod 491 (Cyfrifoldebau a Threfniadau);** nododd y Cyngor bod y pwyllgor wedi ystyried a chymeradwyo'r adran ddiwygiedig ar Drefniadau a Chyfrifoldebau i gyd-fynd â'r Datganiad Polisi Iechyd a Diogelwch a gymeradwywyd yn ddiweddar. Mae'r fersiwn ddiwygiedig yn alinio'r ddogfen â safon genedlaethol a fydd yn galluogi i nifer o KPIs newydd gael eu datblygu, ochr yn ochr â threfniadau archwilio newydd.

[2] **Cofnod 492b (Polisïau Newydd);** roedd y pwyllgor wedi cytuno ar bolisi newydd ar Reoli Cerbydau Awyr Di-griw (Dronau) a fersiwn ddiwygiedig o'r Polisi Gyrwyr a Cherbydau.

[3] **Cofnod 490 (Adroddiad ar Ddigwyddiad - Adeilad Alun Roberts);** nododd y Cyngor bod yr holl gamau gweithredu a nodwyd wedi cael eu cyflawni.

**PWYLLGOR DISWYDDIADAU**

Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 8 Gorffennaf 2016 (ynghlwm fel Atodiad V i gopi swyddogol y cofnodion).

**MATERION ADNODDAU DYNOL**

1. Cyflwynodd y Cyfarwyddwr Adnoddau Dynol adroddiad ar faterion Adnoddau Dynol.
2. Nododd y Cyngor:

[1] Mae Cynllun Diswyddo Gwirfoddol wedi ei lansio a'i ddyddiad cau fydd 10 Hydref.

[2] Mae'r cynnig cyflog terfynol o 1.1% wedi cael ei weithredu yng nghyflogres mis Medi. Ar ôl cynnal pleidlais ymysg aelodau, nid yw Unison nac Unite wedi penderfynu bwrw ymlaen â streicio.

1. Derbyniwyd rhestr o benodiadau diweddar.

**Y SENEDD**

1. Nodwyd cofnodion y cyfarfod y Senedd a gynhaliwyd 13 Mehefin 2016.
2. Cyfeiriwyd yn benodol at y canlynol:

[1] **Cofnod 12025 (Ysgol Mathemateg)** Cynhaliwyd trafodaethau adeiladol a chadarnhaol ynghylch ailgyflwyno Mathemateg ym Medi 2017.

[2] **Cofnod 12028 B(ii) (Dal Gafael ar Fyfyrwyr a Byrddau Arholi)** Mae dull amlweddog o wella dal gafael ar fyfyrwyr yn parhau, yn cynnwys gweithio gyda byrddau arholi a sefydlu ysgolion haf ar draws y brifysgol, gan ddilyn cynllun arbrofol llwyddiannus yn yr Ysgol Seicoleg.

**DANGOSYDDION PERFFORMIAD ALLWEDDOL**

1. Derbyniodd y Cyngor lyfryn yn rhoi manylion llawn o ganlyniadau'r Arolwg Cenedlaethol Myfyrwyr.
2. Derbyniodd y Cyngor ddata'n ymwneud â grantiau a chontractau ymchwil a ddyfarnwyd.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 15.

**CYNLLUN FFIOEDD A MYNEDIAD 2017/18**

Nodwyd bod y Cynllun Ffioedd a Mynediad wedi cael ei gymeradwyo gan HEFCW a'i fod wedi'i ddosbarthu i aelodau er gwybodaeth.